19 గ్రీన్‌ఫీల్డ్‌ ఎయిర్‌పోర్టులకు అనుమతులు..
- పీపీపీ పద్ధతిలో అభివృద్ధి
- రూ.27వేల కోట్ల పెట్టుబడులు
 ప్రయాణికుల భద్రతపై రాజీ లేదు : కేంద్ర మంత్రి అశోక్‌ గజపతి రాజు వెల్లడి
న్యూఢిల్లీ: దేశంలో వివిధ ప్రాంతాల్లో 19 గ్రీన్‌ఫీల్డ్‌ విమానశ్రయాల నిర్మాణానికి ప్రభుత్వం సూత్రప్రాయ అనుమతులు ఇచ్చిందని కేంద్ర పౌర విమానయాన శాఖ మంత్రి అశోక్‌ గజపతి రాజు అన్నారు. వీటిని ప్రభుత్వ, ప్రయివేటు భాగస్వామ్య (పీపీపీ) పద్దతిలో అభివృద్ధి చేయాలని ప్రతిపాదించడం జరిగిందన్నారు. దేశంలో పౌర విమానయాన రంగం వేగంగా పెరుగుతుందని గురువారం ఆయన లోకసభకు లిఖితపూర్వకంగా తెలిపారు. ఇదే సమయంలో ప్రయాణికుల భద్రతపై రాజీపడటం లేదని ప్రశ్నోత్తరాల సమయంలో పేర్కొన్నారు. దేశంలో ప్రస్తుతం 548 విమానాలు సేవలందిస్తున్నాయన్నారు. అదే 2014లో ఈ సంఖ్య 395గా ఉందన్నారు. కొత్త ప్రభుత్వం అధికారంలోకి వచ్చిన తర్వాత ప్రతీ ఏడాది అదనంగా 50 ఎయిర్‌క్రాప్టుల చొప్పున పెరిగాయన్నారు.
ఈ రంగంలో నైపుణ్యాల కొరత ప్రభావం ఉందన్న ప్రశ్నకు మంత్రి సమాధానం ఇస్తూ అవుననే అన్నారు. ఈ సమస్య ఉందని, నైపుణ్యంలో అంతరాలున్నాయని పేర్కొన్నారు. కాగా ప్రయాణికుల భద్రతపై ఎప్పుడూ వెనక్కి తగ్గమని అన్నారు. భద్రత, సెక్యూరిటీలకు ప్రభుత్వం ప్రాధాన్యతనిస్తుందన్నారు. కాగా 19 గ్రీన్‌ఫీల్డ్‌ ఎయిర్‌పోర్టులకు ప్రిన్సిపల్‌ అనుమతులిచ్చామని మంత్రి తెలిపారు. ఇందులో కొన్నిటిని పీపీపీ పద్దతిలో అభివృద్ధి చేస్తున్నామన్నారు. ఏపీలోని బోగాపూరం, దగదర్తి, గోవాలోని మోపా, మహారాష్ట్రలోని నవీ ముంబయి, సిందుడుర్గ్‌, కర్నాటకలోని హసన్‌, కేరళలోని కన్నూర్‌, గుజరాత్‌లోని దోలేరా తదితర ఎయిర్‌పోర్టులను రాష్ట్ర ప్రభుత్వాల భాగస్వామ్యంతో పాటు పీపీపీ పద్దతిలో అందుబాటులోకి తెస్తున్నామన్నారు. కాగా ఈ ఎయిర్‌పోర్టులకు రూ.27,000 కోట్ల పెట్టుబడులు అవసరం అవుతాయన్నారు. మరిన్ని ఎయిర్‌పోర్టులను అందుబాటులోకి తెచ్చేందుకు ప్రభుత్వం ప్రయత్నిస్తుందని మంత్రి తెలిపారు.
రూ.1.5 లక్షల కోట్లకు పరిశ్రమ : జయంత్‌ సిన్హా
విమానయాన పరిశ్రమ 2015-16లో రూ.1.5 లక్షల కోట్ల టర్నోవర్‌కు చేరిందని కేంద్ర మంతి జయంత్‌ సిన్హా అంచనా వేశారు. 2016లో మొత్తం దేశీయ, అంతర్జాతీయ విమాన ప్రయాణికుల సంఖ్య 11 కోట్లకు చేరిందని అన్నారు. ఇదే సమయంలో భారత రైల్వేల్లోనూ ఏసీ బోగీల్లో 12 కోట్ల పైగా మంది ప్రయాణించారని తెలిపారు. కాగా విమాన పరిశ్రమ, ప్రయాణికులపై మాత్రం ప్రత్యేకంగా సర్వే చేయలేదన్నారు. మరో ప్రశ్నకు ఆయన సమాధానం ఇస్తూ టికెట్ల కొనుగోలు సమ యంలో ఆధార్‌ సంఖ్యను కోరుతున్నట్టు తెలిపారు.
మీ స్నేహితులకు రికమెండ్ చెయ్యండి